慧聚雜題 素琴堂
作者：李乘
朝代：宋

paragraphs: 長官髮已星，强持牧羊箠。
故山荒草堂，爲貧不知恥。
衮衮敲朴庭，纓裾漬塵滓。
子賤敬可高，七弦不離指。
今日到僧房，陰森翠堆几。
數拳解巑岏，一泓粗清泚。
瑞草不知名，芬我勝蘭芷。
天籟更自然，世音亦何俚。
長官趣如何，依稀琴在此。
返思子賤琴，未免尚宮徵。
彈與不彈間，一切聊爾耳。
兀坐縱無言，湯湯寓流水。